  Майя Бывальцева Тодмо оружейниклы Михаил Калашниковлы синпелетэз Москваын 2018-тӥ арын 31-тӥ толсурозь пуктозы. Сыӵе косэмез юнматӥз шоркалэн мэрез Сергей Собянин. Синпелетэз пуктозы Садово-Каретной но Краснопролетарской урамъёс вожысь Оружейной скверын. Ӵектосэз дасян, монументэз кылдытон, пуктон но котырзэ утялтон уж понна коньдон висъялоз «Россиысь ожгар историяя огазеяськон». Пуктэм бере синпелетэз возён ужез нуоз Москваысь Шор административной округлэн префектураез. Тодэ вайытом, азьвылгес верамын вал, 35 миллион манет сылӥсь синпелетэз таяз арын 10-тӥ шуркынмонлы — Россилэн Героезлэн вордӥськем нуналэзлы усьтозы шуыса. Конструктор Михаил Калашников улонысь кошкиз 2013-тӥ арын 23-тӥ толсуре, солы 95 арес вал. Россиысь азьмуртлэн Владимир Путинлэн пуктэмезъя, 2019-тӥ арын кунын тодмо автоматэз кылдытӥсьлэн вордскем дырысеныз 100 ар тырмонлы сӥзем бадӟым ужрадъёс ортчозы. Тегъёс: Мерлык Москва Россия МихаилКалашников  